กตัญญูปกาสิต (2501)

✨🌟  **กตัญญูปกาสิต (2501)**

* **ชื่ออังกฤษ :** ***Flame in Ashes (aka Underground Sparks)***
* **ประเภท :** **Action / Crime**
* **ผู้กำกับ :** เนรมิต (อำนวย กลัสนิมิ)
* **บทประพันธ์ :** ส. อาสนจินดา
* **บทภาพยนตร์ :** ส. อาสนจินดา
* **ผู้ถ่ายภาพ :** วิจารณ์ ภักดีวิจิตร, ไพรัช สังวริบุตร
* **ผู้สร้างฉาก :** อุไร ศิริสมบัติ
* **อำนวยการสร้าง :** จรี อมาตยกุล
* **บริษัทผู้สร้าง :** เนรมิตภาพยนตร์
* **วันที่เข้าฉาย :** 28 มีนาคม 2501 ฉายที่ศาลาเฉลิมไทย
* **ระบบถ่ายทำ :** ภาพยนตร์สี เสียงในฟิล์ม 35 มม.

## **เรื่องย่อ**

ภาพยนตร์เล่าเรื่องราวของ เซียะลิ้ม (จินฟง) ลูกชายเจ้าของธนาคารจีนในไทยที่ถูกฆาตกรรม ซึ่งได้เดินทางกลับมาจากสิงคโปร์เพื่อติดตามความคืบหน้าในการจับคนร้ายร่วมกับ สารวัตรเยื้อน (พร้อมสิน สีบุญเรือง) เมื่อสืบทราบว่าฆาตกรคือ แก๊งเล็บเขียว พวกเขาจึงวางแผนบุกไปที่นั่น โดยร่วมมือกับ ปิง (สุรสิทธิ์ สัตยวงศ์) นักเลงหัวไม้ ที่ แหวน (วิไลวรรณ วัฒนพานิช) แฟนสาวของเขาได้ถูกแก๊งเล็บเขียวลักพาตัวไป ในขณะที่มีสาวจีนลึกลับ (จางจ้งหวั่น) คอยแอบมาช่วยเหลือสารวัตรเยื้อน

## **นักแสดง**

* **สุรสิทธิ์ สัตยวงศ์**
* **วิไลวรรณ วัฒนพานิช**
* **จางจ้งหวั่น**
* **จินฟง**
* **ทัต เอกทัต**
* **ทักษิณ แจ่มผล**
* **พันคำ**
* **เชาว์ แคล่วคล่อง**
* **ประมินทร์ จารุจารีต**
* **วารุณี**
* **จำรูญ หนวดจิ๋ม**
* **สมพล กงสุวรรณ**
* **วิชิต ไวงาน**
* **สุคนธ์ คิ้วเหลี่ยม**
* **ทานทัต วิภาตะโยธิน**

## **Image Gallery & วีดีโอ**

* Image Gallery
* วีดีโอ

## **เกร็ด**

* ภาพยนตร์เรื่องนี้ได้เค้าโครงเรื่องมาจากบันทึกการสอบสวนของ พล.ต.อ. เยื้อน ประภาวัตร ในคดีฆาตกรรม เหียกวงเอี่ยม นักธุรกิจชาวจีนผู้มีบทบาทสำคัญในเมืองไทย เมื่อปี พ.ศ. 2482

* ภาพยนตร์เรื่องนี้เป็นภาพยนตร์ร่วมสร้างระหว่างบริษัทภาพยนตร์ในไทยกับฮ่องกง ออกฉายเมื่อปี พ.ศ. 2501 โดยผู้สร้างฝั่งไทยคือ เนรมิตภาพยนตร์ ของ จรี อมาตยกุล ผู้สร้างฝ่ายฮ่องกงคือ วิลเลียม ฮู นักธุรกิจในวงการภาพยนตร์จากฮ่องกง

* ภาพยนตร์เรื่องนี้สร้างเป็นภาพยนตร์สี ระบบฟิล์ม 35 มม. ถ่ายทำในเมืองไทยที่เยาวราชและโรงถ่ายหนุมานภาพยนตร์ มีดารานำจากฮ่องกงและมอบหมายให้เนรมิต (อำนวย กลัสนิมิ) กำกับ

* ภาพยนตร์เรื่องนี้ถูกนำมาสร้างเป็นภาพยนตร์อีกครั้งในปี พ.ศ. 2526

* ในปี พ.ศ. 2545 หอภาพยนตร์ได้รับมอบฟิล์มภาพยนตร์เรื่องนี้ ซึ่งภาพกับเสียงมีอาการเสื่อมสภาพและไม่ครบสมบูรณ์ มีความยาวเพียง 5 ม้วน หรือประมาณ 77 นาที แต่นับเป็นฟิล์มฉบับฉายไทยของภาพยนตร์เรื่องนี้เพียงฉบับเดียวที่ค้นพบ ก่อนที่จะได้ทราบข่าวว่า หอภาพยนตร์ฮ่องกงได้บูรณะ กตัญญูปกาสิต ฉบับพากย์เสียงจีนจากฟิล์มต้นฉบับที่อนุรักษ์ไว้ และนำออกฉายครั้งแรกเมื่อปี 2565 ความยาว 104 นาที

* ข้อมูลจากหอภาพยนตร์ฮ่องกงระบุว่า ชื่อภาษาอังกฤษของภาพยนตร์เรื่องนี้ คือ *Flame in Ashe* และมีอีกชื่อหนึ่งว่า *Underground Sparks* กำกับโดย Wong Tin-lam สร้างโดยบริษัท China United ที่บริหารโดย Hu Jinkang ซึ่งได้มาร่วมสร้างภาพยนตร์กับประเทศไทย 3 เรื่อง ระหว่างปี 2500-2505 โดยให้ข้อมูลว่าภาพยนตร์เรื่องนี้ได้รับความนิยม จนทำลายสถิติรายได้สูงสุดของหนังภาษาจีนกลางที่เคยฉายในฮ่องกงขณะนั้น อย่างไรก็ตาม แม้ Flame in Ashes จะมีความยาวกว่า กตัญญูปกาสิต ฉบับพากย์ไทยที่เหลือรอดอยู่ที่หอภาพยนตร์เกือบ 30 นาที แต่เมื่อนำมาเปรียบเทียบกันแล้ว พบว่าฉบับพากย์ไทยมีฉากที่ไม่มีในฉบับพากย์จีนกลางถึง 4 ฉากสำคัญ

* นอกจากจะเป็นผลงานอันเป็นหมุดหมายและอยู่ในความทรงจำของสังคมไทย รวมทั้งเป็นตัวอย่างให้เห็นความสามารถของยอดฝีมือแห่งวงการหนังไทยยุคหลังสงครามโลก ครั้งที่ 2 ทั้งครูเนรมิต, ส. อาสนจินดา และบรรดานักแสดงชั้นครู กตัญญูปกาสิต ฉบับที่อนุรักษ์ไว้โดยหอภาพยนตร์ไทย และ Flame in Ashes จากคลังอนุรักษ์ของหอภาพยนตร์ฮ่องกง ยังมีคุณค่าในฐานะประจักษ์พยานชิ้นสำคัญของความร่วมมือด้านภาพยนตร์ระหว่างไทยกับฮ่องกงในยุคเริ่มต้น และเมื่อต่างเหลือรอดมาจนถึงปัจจุบัน ก็ยังสามารถนำมาเติมเต็มซึ่งกันและกันได้อย่างสมบูรณ์

## **รางวัล และอนุสรณ์**

* **รางวัลตุ๊กตาทอง ครั้งที่ 2 ประจำปี พ.ศ. 2501**
	+ นักแสดงนำชายยอดเยี่ยม (สุรสิทธิ์ สัตยวงศ์)
	+ บทภาพยนตร์ยอดเยี่ยม (ส. อาสนจินดา)
	+ ออกแบบและสร้างฉากยอดเยี่ยม (อุไร ศิริสมบัติ)

* **โครงการของหอภาพยนตร์ (องค์การมหาชน)**
	+ มรดกภาพยนตร์ของชาติ ครั้งที่ 13 (พ.ศ. 2566)